runetrust/blame-folketinget-dk huggingface dataset:
Frode Sørensen (S), 2006-02-07:
Egentlig kan man jo blive helt fornøjet ved at høre ministerens afsluttende bemærkning.
Og i forhold til det, vi har set i redegørelsen, synes jeg jo, der kom nogle åbninger til, at vi kan komme ind på det, for ministeren erkender jo – som de fleste af ordførerne har sagt – hvor problemerne er, og at vi må gøre noget ved det.
Jeg mener ikke, der er ret mange, der har sagt, at bare der kommer flere midler, giver det et større udbytte.
Det skal selvfølgelig da være sådan, som ministeren selv er inde på, at innovationen og produktudviklingen skal være på plads.
Og det er ikke noget, vi kan gøre her, det skal gøres i et fællesskab.
Med hensyn til om det så skulle komme til at koste lidt mere, vil jeg sige, at nu var det jo så dan, at vi ikke blev inviteret ret meget til finanslovdrøftelserne, men vi havde da lidt penge i tankerne på det der tidspunkt.
Jeg vil da godt nævne, at vi oprindelig snakkede om relativt få millioner, måske 30 eller sådan noget, og der kan jeg kun sige det sådan, uanset hvad vi nu er blevet enige om med skattestop på den ene og den anden måde, at vi sagtens kan finde pengene i finansministerens kasse med de midler, han har fået ind dér, uden på nogen som helst måde at røre ved stigende skatter.
Der er ingen problemer i den side af sagen.
Så syntes jeg da, det var positivt – sådan optog jeg det – at ministeren ville være indstillet på at diskutere, om man kunne få en turismefond; om man kunne få en fond, så man kunne klare det lidt fremadrettet, og ikke som det gik, så vidt jeg husker i 2002, hvor ministeren i foråret indgik en aftale med branchen om en 3-årig kontrakt og ophævede den 7 måneder senere.
Men lad os komme videre i det her.
Det synes jeg ville være en god ting.
Og nu skal vi sørge for, at VisitDenmark kommer til at arbejde bedre sammen med de nye vækstfora og de nye turismeorganisationer i de nye regioner.
Men vi har jo en erhvervsdrivende fond, skal vi bruge en mere?
Skal det være en fond, som der skal stoppes penge ind i fra aktørernes side?
Det er så det, der er diskussionen.
VisitDenmark gør det faktisk rigtig godt.
Per Ørum Jørgensen (KF), 2006-02-07:
Jeg tror faktisk, vi er enige et godt stykke hen ad vejen.
Norge er beviset på, at hvis man ikke investerer klogt, er det ikke bare et spørgsmål om bevillinger.
Men det, det handler om, er jo netop at investere klogt.
Det tror jeg vi alle sammen er enige om.
Derfor er det jo også vigtigt, når man ser på en ny struktur, at få skabt de her samarbejdsformer, som er rigtige, og som er kloge.
Det mener jeg helt er en forudsætning, at det må være det næste skridt.
Og så ligger der, selv om man skulle tro, der ikke gjorde, altså midler til at skabe nogle gode projekter, til at få noget slagkraft, til at få del i nogle EU-midler og også nogle perspektiver i at få mere privat finansiering ind i det.
Colette L. Brix (DF), 2006-02-07:
Jeg vil opfordre ministeren til at få solen til at skinne lidt mere i Danmark, for så får vi sikkert også lidt flere turister.
Dansk Folkeparti er bestemt ikke uenig i de intentioner, der danner rammerne om beslutningsforslaget.
Problemet, som jeg ser det, er dog lidt den timing, der ligger i det her forslag, for som vi netop har debatteret her, lægger regeringen op til en styrket national og regional koordinering, et tiltag, som Dansk Folkeparti støtter.
Helt generelt mener jeg, vi bør være en anelse forsigtige, så man ikke politisk ender i en situation, hvor det ene udvalg eller forum efter det andet nedsættes, før man overhovedet kan danne sig et overblik over dem og deres arbejde.
Med regeringens initiativ med en forbedret gensidig repræsentation og sammenhængskraft mellem VisitDenmark og de regionale vækstfora er det mit indtryk, at man er helt i tråd med turistorganisationernes ønsker.
Jeg har netop gjort rede for Dansk Folkepartis synspunkter på turistpolitikken under behandlingen af regeringens turistpolitiske redegørelse, og derfor vil jeg ikke gå mere i detaljer her.
Regeringens oplæg indeholder efter Dansk Folkepartis overbevisning en helt nødvendig kobling til vækstforaene.
Per Ørum Jørgensen (KF), 2006-02-07:
Jeg fornemmer, at ironien suser gennem salen.
Nej, selvfølgelig behøver det ikke absolut at skade, at der kommer flere midler; det siger sig selv.
Det, jeg bare forsøger at understrege, er, at der ikke nødvendigvis behøver at være en sammenhæng mellem den bevilling, man giver, og så det output, man får i den sidste ende, hvis man ikke tænker sig godt om, med hensyn til hvordan man bruger midlerne.
Jeg synes altså, der ligger et potentiale, når vi siger dels forskning, dels oplevelsesøkonomi – vækstinitiativer, hvor man regionalt og nationalt kan arbejde sammen om at skabe nogle gode koncepter.
Det synes jeg faktisk der er rigtig meget perspektiv i, så man netop lokalt og regionalt kan få skabt de rigtige ting og de rigtige initiativer, så man får muskelkraft til reelt at skabe nogle initiativer, der har stor gennemslagskraft, i stedet for at det foregår som spredt fægtning.
Det ser jeg som en af de helt væsentlige ting for dansk turismes fremtid.
Johs. Poulsen (RV), 2006-02-07:
Jeg vil også godt bevæge mig en tur til Norge.
Det har ordføreren jo været glad for at gøre adskillige gange, og de har brug for, at vi bevæger os den vej.
Jeg vil spørge ordføreren – sådan lidt i forlængelse af det, hr. Poul Henrik Hedeboe også spurgte om – om det er sådan, at man kan lave omvendt bevisførelse på området.
Er det ifølge ordføreren sådan, at Norge er sådan en slags bevis på, at jo færre penge, man bruger, jo bedre går det, eller er det dog sådan, at der måske er en slags sammenhæng mellem, at man i øvrigt investerer klogt og så skaber udvikling?
Troels Christensen (V), 2006-02-07:
Jeg er helt klart lydhør over for gode argumenter i den her sag, og jeg er også åben for at diskutere, om der på nogle felter er muligheder for, at vi samlet puljer flere midler, men det er vigtigt for mig at sige, at det skal ske i et forpligtende samarbejde, meget gerne et privat-offentligt samarbejde, sådan at vi får mere fokus på Danmark som ferieland.
Så jeg er klar til at tage en diskussion af det her i udvalget.
Per Ørum Jørgensen (KF), 2006-02-07:
Jeg synes bare, at det måske gav et mere nuanceret billede også med hensyn til den indtægt, som turismeerhvervets aktører har her i landet.
Der er danske kroner jo også ganske gode for dem, når de ligger i kassen.
Men jeg vil godt lige vende tilbage til Norge.
Et eller andet sted må man jo sige, at med hensyn til vores broderland – vi har snart næsten lige så meget sne, synes jeg, som Norge – burde det være naturligt også at se på, hvad der er sket i Norge, når vi ligesom skal vurdere os og sammenligne os med andre nationer.
Det var vel meget naturligt også at kigge på, for i Norge er der jo sket det, at de udenlandske overnatninger, samtidig med at man har hævet bevillingen voldsomt, er faldet med 15 pct. igennem de sidste 5 år.
Så man kan vel ikke umiddelbart sige, at bare man hæver bevillingen, så er den hellige grav velforvaret.
Det kan man vel ikke umiddelbart sige?
Frode Sørensen (S), 2006-02-07:
Nej, det vil jeg give den konservative ordfører helt ret i.
Man kan ikke bare putte penge ind i systemet og så regne med, der sker noget.
Der skal være en kvalificeret brug af disse penge.
Men lad mig så sige det på den måde: Jeg ved ikke, om hr. Per Ørum Jørgensen selv har været i Norge på ferie, men Danmark er i hvert fald et af de steder, som vi kan sige er et rimelig billigt ferieland, når vi sammenligner med Norge, og det har måske også en vis betydning for det her.
Men jeg synes jo ikke, det kan være tilfredsstillende, at vi kan finde et enkelt eller to lande, hvor det går lidt dårligere, end det gør i Danmark.
Det, det drejer sig om, er vel, at vi får anledning til at få andel i den udvikling af den globale turisme, som er i rivende fart for øjeblikket.
Frode Sørensen (S), 2006-02-07:
Jeg vil gerne spørge Dansk Folkepartis ordfører: Nu kom det jo ikke som nogen overraskelse, at vi lige nævnte hotelmomsen igen, og fru Colette Brix gav jo selv svaret, at det er svært at finde 90 grønne knapper til at gennemføre det.
På en måde drejer det sig jo om at give branchen lidt bedre muligheder.
Hotelbranchen specielt i provinsen, campingpladser og ikke mindst kystturismen har problemer.
Er det ikke problemer, som fru Colette Brix mener det er nødvendigt, at vi i fællesskab med branchen prøver at se på, også selv om det skulle komme til at koste staten lidt ekstra millioner i markedsføringstilskud?
Colette L. Brix (DF), 2006-02-07:
Jeg synes jo, at turisme er lige vigtig over hele landet.
Lige meget om det er kystturisme, byturisme, erhvervsturisme, synes jeg bestemt, at turisme er utrolig vigtig.
Men jeg vil da også gerne sige, at man måske bliver nødt til at udvikle nogle nye produkter.
Vi har en stor pose penge.
Der går jo en stor pose penge til turisme hvert eneste år, og det kan hr. Frode Sørensen nok også bevidne, men hvem siger, at de penge bliver brugt lige nøjagtig rigtigt der, hvor de skal bruges.
Man har før gjort det på en måde, måske skal man til at gøre det på en anden måde.
Derfor er det, Dansk Folkeparti siger: Der sidder et Globaliseringsråd.
Der sidder alle de dygtigste aktører på markedet.
De ved nøjagtigt, hvad de skal gøre.
Lad dem komme ind her og sige, hvad vi skal gøre, hvad vi skal gøre ved kystturismen.
Det kan vi politikere da ikke sige, vi har slet ikke forstand nok på den forretning, men det har de, der sidder der.
Frode Sørensen (S), 2006-02-07:
Det er ikke det, vi skal, men det, vi skal her, er jo at diskutere, om vi har en mulighed for at understøtte nogle af de aktiviteter, der skal til.
Når kystturismen falder med 3 pct., så er det jo katastrofalt, og jeg glæder mig ligesom fru Colette Brix over, at storbyturismen, erhvervsturismen egentlig går udmærket, men den foregår jo i visse områder og kystturismen af helt naturlige årsager i andre områder.
Så vil jeg da egentlig stille spørgsmålet: Er det ikke vigtigt for fru Colette Brix og Dansk Folkeparti, at vi gør noget for beskæftigelsen blandt dem, der er kortuddannede, og blandt de nydanskere, som kan blive beskæftiget inden for turisterhvervet?
Jeg går ud fra, at det ikke er undgået fru Colette Brix’ opmærksomhed, at branchen beskæftiger 7,7 pct. med anden etnisk baggrund, altså 7.700 ud af de 100.000 har anden etnisk baggrund.
Colette L. Brix (DF), 2006-02-07:
Jeg vil da give hr. Frode Sørensen ret i, at turistbranchen tager utrolig mange med anden etnisk baggrund, og at den tager mange korttidsuddannede og mange, som har en anden form for uddannelse, måske endda nogle, der slet ikke har nogen uddannelse.
Det har vi da selvfølgelig også lagt vægt på, og det synes vi er utrolig vigtigt.
Det er der også andre brancher, der gør, men her er der en branche, der virkelig tager for sig.
Det er fuldstændig rigtigt, og det er da vigtigt, for hvis man har noget at lave, så laver man ikke så mange ulykker.
Det er rigtigt, at det er bedre at arbejde end ikke at arbejde.
Men når det er sagt, så vil jeg også sige med hensyn til kystturisme, at kystturisme er fuldstændig lige så vigtig, som det er, at vi har en byturisme, og at vi har en erhvervsturisme, men et eller andet sted er det, jeg siger: Lad nu de der mennesker, som selv er eksperter på det her område, komme og angive nogle veje og sige, at så gør vi sådan.
Vi giver et antal millioner om året.
Kan de bruges noget bedre?
Jeg ved, at hr. Frode Sørensen godt ved, at det kan pengene nogle gange.
Det kan de også i en virksomhed.
Det kan godt være, man har brugt 40 mia. kr. til markedsføring, men det kan godt være, at der er en, der kommer og peger på, at hvis vi kun brugte 30 mia. kr. og så gjorde det på den her måde, så fik vi mere ud af pengene.
Sådan er det faktisk også, når det gælder turismen.
Jens Christian Lund (S), 2006-02-07:
Jeg er glad for, at ordføreren igen er positiv, og så har jeg selvfølgelig en forventning om, at ordføreren her har fuldstændig opbakning fra turisterhvervet, som har den samme positive holdning som ordføreren.
Hvis ikke det er tilfældet, er der selvfølgelig et eller andet galt med en konservativ, som ikke vil forstå, at det er vigtigt her at få samlet guldet op.
Jeg vil igen gerne referere til min weekend, hvor jeg har været ude i landet: Der er altså virkelig et stort behov for en branding af Danmark, ikke bare i det område, vi har gjort det nu, men også længere nede i Tyskland, i Holland og i andre lande.
Det kan man ikke uden penge; man kan ikke forvente, at det er erhvervet selv, der skal gøre det.
Det duer altså ikke, må jeg sige til ordføreren.
Så jeg vil gerne have, at ordføreren her til de mennesker, som vi kender, og hvis huse står tomme, fordi der ikke er turister nok, vil sige, at De Konservative gerne vil sørge for at samle guldet op, vil støtte kystturismen med væsentlig bedre bevillinger.
Per Ørum Jørgensen (KF), 2006-02-07:
Jeg tror, at hr. Jens Christian Lund nok er klar over, at jeg ikke er så bange for, hvad de skriver i avisen i morgen – så skulle jeg nok have fundet et andet gebet at beskæftige mig med.
Men jeg tror altså, at de folk, som hr. Jens Christian Lund har talt med, måske ikke helt har forstået, hvad der står i redegørelsen.
Det, der reelt står, er, at der skal særlig fokus på kystturismen, plus at der er alle de her gode tiltag for at styrke innovationen, nytænkningen, forskningen på området, hvad jo er den helt rigtige medicin, hvis vi skal videre herfra, i stedet for at man blindt skyder penge efter det.
Det tror jeg egentlig er meget, meget vigtigt.
Jeg ser også et kæmpe potentiale, når vi snakker Midt- og Vestjylland, i de her nye regioner, hvor man kan samle indsatsen, styrke indsatsen og dermed også generelt skabe en mere slagkraftig indsats på turismeområdet.
Jeg er såmænd ikke så nervøs, og er der en journalist, der ringer fra området, så skal jeg nok forklare, at det her faktisk ser ganske fornuftigt ud.
Poul Henrik Hedeboe (SF), 2006-02-07:
Jeg har lyttet og forstået, at hr. Per Ørum Jørgensen har fokus på yderområderne,
har fokus på, at der skal investeres og udvikles.
Jeg har også hørt, at den ambition, der er for at skaffe midler til det, er, at erhvervet, som er i krise, skal betale mere, og at staten fortsat skal skære ned.
Er det korrekt opfattet?
Per Ørum Jørgensen (KF), 2006-02-07:
Nu får hr. Frode Sørensen det næsten til at lyde, som om undertegnede er direkte i familie med ministeren.
Det skal jeg så dog sige, at det er jeg ikke.
Men om de 78 mio. kr.: Vi afventer i øjeblikket, at Det Strategiske Forskningsråd kommer med en tilbagemelding til forligskredsen om, hvordan midlerne skal udmøntes.
Det er altså dem, der har bedst forstand på de ting, og så kigger vi jo på det efterfølgende.
Det synes jeg er en helt naturlig og rigtig fremgangsmåde: at der kommer et bud fra Det Strategiske Forskningsråd, ligesom der gør på alle de satsninger, vi har på det strategiske område.
Så kigger vi efterfølgende på det politisk.
Frode Sørensen (S), 2006-02-07:
Nej, jeg havde min geografi i orden.
Jeg sagde nemlig, at så vidt jeg vidste, boede hr. Per Ørum Jørgensen ikke i Viborg Amt, men så tæt på, at han næsten kunne se ind i amtet – der kan så selvfølgelig ligge en bakke imellem.
Mit sidste spørgsmål skal alene gå på det her med oplevelsesøkonomi, som hr. Per Ørum Jørgensen var inde på, og som vi sikkert kan blive meget enige om, og så de såkaldte hot spot-millioner, 78 mio. kr. er det vistnok.
Nu er de jo nævnt i redegørelsen, så lidt må der kunne dryppe på degnen.
Per Ørum Jørgensen (KF), 2006-02-07:
Det tror jeg nok jeg skal lade ligge.
Om udfordringer: Jeg tror da ikke, at der er noget erhverv i Danmark, der ikke har udfordringer.
Det kan vel ikke komme bag på hr. Frode Sørensen, at turismebranchen også har udfordringer.
Det tror jeg alle brancher har.
Men vi har jo heldigvis nogle ildsjæle derude, som er gode til at tage de udfordringer op, og det gælder også i turismebranchen.
Vi skal jo passe på, at vi ikke tror, at vi ved alt, alt for meget i forhold til dem, der er derude i marken.
Så ved jeg ikke, om hr. Frode Sørensen fik undertegnede placeret i Viborg Amt.
Det er godt nok Ringkøbing Amt, så jeg kender udmærket de problemer.
Men jeg mener faktisk, at der netop står i redegørelsen, at der er fokus på kystturismen.
Det er først og fremmest der, der skal investeres, og det har jeg det faktisk som vestjyde rigtig godt med.
Frode Sørensen (S), 2006-02-07:
Nu skal jeg nok lade være med at spørge De Konservatives ordfører, om han vil give karakter efter den nye karakterskala.
Det skal jeg undlade, det kunne måske blive pinligt.
Hr. Per Ørum Jørgensen siger, at redegørelsen viser, at der er mange udfordringer.
Vi er et hundrede procent enige.
Jeg tror faktisk, der er så mange udfordringer, at turismebranchen godt kan undvære et par stykker af dem.
Hr. Per Ørum Jørgensen ser heller ikke så pessimistisk på den danske turisme og henfører det så til, at det går udmærket med erhvervsturismen og storbyturismen.
Vi har et kæmpestort område, der er problemer i, og det, jeg gerne vil spørge hr. Per Ørum Jørgensen om, er, om hr. Per Ørum Jørgensen og Det Konservative Folkeparti vil være med til at løse nogle af de problemer.
Jens Christian Lund (S), 2006-02-07:
Jeg synes altid, det er positivt, når der er positive mennesker, og jeg vil da selvfølgelig sige, at den konservative ordfører kommer med en meget positiv ordførertale her.
Nu er vi ikke valgt i samme amt, men jeg ved, at vi kommer i samme kreds på et eller andet tidspunkt.
Jeg har brugt hele weekenden på at tage rundt i Ringkøbing Amt for at tale med folk inden for denne branche, og de er bestemt ikke begejstrede, hverken over redegørelsen, intentionerne eller den manglende støtte.
Vi kan se det i avisen i morgen, og jeg vil gerne bede ordføreren om at svare på, om det ikke er de mennesker derude, vi skal tænke på.
Poul Henrik Hedeboe (SF), 2006-02-07:
Så må jeg forstå det sådan, at fordi Norge har haft et projekt, som ikke lykkedes godt nok, så kan Danmark ikke tage nogen fornuftige beslutninger om at sætte initiativer i gang.
Ordføreren efterspørger initiativer og siger, at de skal sættes i gang.
Der skal bare ikke afsættes nogen midler til at sætte dem i gang.
Fordi de har gjort noget i Norge, som tilsyneladende ikke fungerede rigtig godt, så er det forbudt at gøre den slags i Danmark.
Så er det forbudt at komme med nogle midler, fordi det kunne skade mere, end det gavnede.
Det anses simpelt hen for skadeligt at komme med midler, så det bedste, man kan gøre ved branchen, er at skære ned.
Så er det jo også forkert at opfordre branchen til at komme med midler, for det kunne også skade, at de leverer flere midler.
Carina Christensen (KF), 2006-02-08:
Jeg tror simpelt hen ikke, at vi er uenige, slet ikke når jeg har hørt, at hr. Carsten Hansens intention ikke er, at vi skal rumme vores restgruppe på 20 pct.
Så er jeg også glad for, at vi har fået en tilkendegivelse af, at vi selvfølgelig i fællesskab skal have fundet finansieringen til at gennemføre det.
Carsten Hansen (S), 2006-02-08:
Det undrer mig, at fru Carina Christensen i den grad polemiserer og problematiserer, for Fyns Amt har haft et tilbud, og jeg har kun hørt rigtig gode ting om det tilbud, vi har givet i Fyns Amt.
Derfor undrer det mig, at der er så meget tvivl, og at man kan tro, at vi vil tage 20 pct. af de unge mennesker ind i den her ordning.
Det er fuldstændig ud i skoven, vil jeg godt have lov at sige.
Jeg har forsøgt at sætte mig ind i problemstillingen.
Jeg har været ude at besøge Munkegården, som Fyns Amt i store træk garanterer for og blåstempler, og som i øvrigt får unge mennesker med særlige behov fra hele landet.
Det er en sammensat, bred gruppe.
Nogle har psykosomatiske problemer, nogle har psykiske problemer, og andre har store sociale problemer.
Nogle er knap så godt begavede som resten af de unge.
De får i dag et botilbud og et tilbud om at være med i et fællesskab, hvor de får et 3-årigt uddannelsestilbud.
Nogle af dem arbejder med skov, andre med håndværk, gartneri osv.
Det er det, vi forestiller os for den restgruppe, der ikke engang kan gå ind i en egu-uddannelse.
Men det er klart, at det koster nogle penge.
Carina Christensen (KF), 2006-02-08:
Nu har jeg jo ikke holdt min ordførertale endnu, men det kommer nok ikke som den helt store overraskelse, at Det Konservative Folkeparti også synes, at det her er et meget sympatisk forslag og også er et tiltag, som vi har holdt mange møder med organisationerne om.
Så det er jo godt nok.
Så vil jeg gerne sige tak til hr. Carsten Hansen for den store ros til Fyns Amt, som blev nævnt her.
Det er jo en konservativ amtsborgmester, der har kørt det tiltag igennem derovre, så jeg skal da sende hilsenen videre.
Nu lyder hr. Carsten Hansen meget skråsikker og helt tilfreds, for nu får vi formentlig et retskrav for de her unge mennesker, og så har vi løst alt.
Og det lyder næsten, som om at et udvalgsarbejde, som ministeren nu vil sætte i gang, nærmest er overflødigt.
Det kan godt bekymre mig lidt, for én ting er jo at få et retskrav, man kan jo have retskrav på mange ting, men noget andet er implementeringen og fortolkningen – ikke mindst ude i kommunerne.
Vi har også et retskrav på, at man skal have hjælp til ordblindeundervisning i dag, og det bliver også fortolket forskelligt.
Så jeg synes da i høj grad, der er brug for et udvalgsarbejde, hvor vi finder ud af, hvordan man så udmønter selve retskravet.
Og der kan vi jo starte her i salen.
Hvilken gruppe dækker det?
Jeg må indrømme, at det lige netop er, når jeg hører sådan nogle bemærkninger, at jeg bliver lidt bekymret, for det er meget rigtigt, at vi har en stor restgruppe af unge mennesker, der i dag ikke gennemfører en ungdomsuddannelse.
Jeg håber virkelig ikke, at det er de 20 pct., som hr. Carsten Hansen nu mener vi skal have ind i det her med nogle særlige uddannelsestilbud.
Dem håber jeg i høj grad vi kan rumme inden for de ordinære uddannelser, hvor vi i de næste par måneder skal bruge tid på forhåbentlig at forbedre det eksisterende uddannelsessystem.
Så det er ikke dem, jeg har så meget fokus på.
Men det er klart, at når man giver et retskrav, så handler det altid om, hvordan man vil lægge serviceniveauet.
Der tror jeg alt andet lige, at det er nemmere at blive enige i et amt, end det er at blive enige på landsplan.
Der er meget, der skal afdækkes.
Carsten Hansen (S), 2006-02-08:
Jeg er glad for, at fru Carina Christensen qua sine erfaringer fra Fyns Amt er positivt indstillet, det vil jeg gerne sige, og at hun måske har været knap så fokuseret på økonomien som Venstres repræsentant, fru Tina Nedergaard.
Men alligevel synes jeg, at fru Carina Christensen problematiserer, hvem restgruppen er, på trods af at hun som medlem af amtsrådet faktisk burde vide det bedre end os andre.
Er det, fordi der på den ene side er et flertal, der vil tvinge regeringen, og som man ikke kan lade være med at gå med i, mens man på den anden side faktisk er modvillig og synes, at det er noget værre noget, for vi kan bare øge rummeligheden i uddannelserne?
Er det ikke sådan, at frafaldet i det ordinære uddannelsessystem bliver større og større og har været stærkt stigende siden 2001, da den her regering kom til, bl.a. i erhvervsuddannelsessystemet og andre steder?
Derfor er der behov for uddannelse for en række af de her grupper.